**KOMEMORACIJA 31.10.2024 – pri spomeniku na Rojah na Mirni**

Ob dnevu spomina na mrtve je bila v organizaciji O.O. ZB za vrednote NOB Mirna komemoracija, **dne, 31.oktobra ob 10.30. uri.**

V lepem sončnem dnevu smo se zbrali z namenom obuditve spomina na narodnoosvobodilni boj in poklon žrtvam grozovite vojne, ki je zaznamovala našo zgodovino. Pred tem smo prižgali sveče na spominskih obeležjih naše občine.

V kulturnem programu, ki ga je povezoval Zoran Remic, so sodelovali: **Mešani pevski zbor DU Mirna,** lanskoletna prejemnica plakete Občina Mirna za prispevek na kulturnem področju, **Slavka Kramer** in **Taj Remic,** učenec 9. razreda OŠ Mirna.

S svojo prisotnostjo in častnim pozdravom so se komemoracije udeležili tudi zvesti praporščaki.

Cvetje so položili:

* delegacija Zveze združenj borcev za vrednote NOB Mirna,
* delegacija Občine Mirna
* delegacija Združenja veteranov vojne za Slovenijo ( prižig sveče spomina in zahvale)

Avtor in povezovalec programa **Zoran Remic** nas je nagovoril z naslednjimi besedami:

*»Danes tu zbrani se s*pominjamo obdobja druge svetovne vojne in ljudi, ki so za svobodo, tudi današnjega časa, žrtvovali svoja življenja. Ponosni smo na njihov pogum, na njihovo odločenost, da za domovino darujejo največ, kar so imeli – svoja življenja. Hvaležni smo jim za vse dobro, kar so v obdobju druge svetovne vojne storili za svojo domovino, za nas, za našo svobodo.

*V zgodovini slovenskega naroda je bilo veliko obdobji, ki so terjala še posebej veliko junaštva, borbenosti, ljubezni do domovine in prepričanja, da se je za svobodno domovino treba boriti.*

*Prav poseben pomen imajo komemoracije ob spominski obeležjih padlih borcev za svobodo in žrtev fašističnega divjanja. Ko je bil ogrožen obstoj našega naroda, ko so nas izganjali z domov, ko so nam jemali svobodo. Ponos in želja po svobodi sta zbudila odpor, kakršen ni imel primere v takratni zasužnjeni Evropi. Fašistično divjanje naših prednikov ni preplašilo in ustavilo.*

*Hvaležni smo jim za njihovo žrtvovanje, za naš boljši danes in jutri. Tudi oni bi rajši uživali sadove nove svobodne domovine, a usoda je hotela drugače, zato njihove žrtve ne smemo nikoli pozabiti, nikoli zamolčati. Zavedati se moramo svetosti njihovega poklona domovini. Domovini, katero so ljubili in so brez kakršnekoli preračunljivosti stopili v bran njene ponosnosti, šli za njo v boj za samostojnost in neodvisnost. Ta njihova odločitev je bila čista kot najčistejši kristal zemeljske globine. To čistost ne smemo, niti ne moremo, umazati s prikrojevanjem resnice in drugačnimi razlagami.*

*Zato se moramo vsaj skromno primerjati s tukajšnjimi žrtvami in se po vseh svojih močeh boriti za resnico in s tem tudi za svojo spokojno vest, da je samo narodno osvobodilna borba v prelomnih letih 1941 – 45 bila edina prava in častna odločitev slovenskega naroda za svojo svobodo in samobitnost. Vse drugo so bile stranpoti, ki jih danes seveda lahko kot takšne tudi sprejmemo, v interesu sprave slovenskega naroda, v noben primeru pa jih ne moremo jemati kot primerljive in enakovredne častni partizanski borbi.*

*Da bi vrednote svobodoljubja in spoštovanja sočloveka prenesli na nove generacije, moramo obujati prav te zgodbe. Tovariši in tovarišice, naj nas spomin na narodnoosvobodilni boj druži v skupnem boju za našo svobodno prihodnost ter svobodo vseh narodov sveta. Za Združeno in svobodno Evropo, v kateri ideologije sovraštva nikoli več ne bodo razdvajale in morile nedolžnih ljudi. To naj bo naša odgovornost do vseh padlih za našo domovino.«*

Zoran je še dodal:

*»Obsojajmo nasilje in vse vojne sodobnega časa! Prizadevajmo si za mir in življenje brez nasilja v upanju, da se grozote vojne nikoli več ne ponovijo na naših slovenskih tleh! To, je odgovornost vseh nas, kajti mi še živimo in s svojimi dejanji utiramo nadaljnjo pot slovenskega naroda.«*

Omenim naj še, da je delegacija občine Mirna ob dnevu spomina na mrtve, položila cvetje generalu Ladu Kocijanu in drugim borcem za svobodo ter v spomin padlim pri spomeniki pri OŠ Mirna.

Breda Baranašič